雜曲歌辭 古別離二首 二
作者：李端
朝代：唐

paragraphs: 與君桂陽別，令君岳陽待。
後事忽差池，前期日空在。
木落鴈嗷嗷，洞庭波浪高。
遠山雲似蓋，極浦樹如毫。
朝發能幾里，暮來風又起。
如何兩處愁，皆在孤舟裏。
昨夜天月明，長川寒且清。
菊花開欲盡，薺菜拍來生。
下江帆勢速，五兩遙相逐。
欲問去時人，知投何處宿。
空令猨嘯時，泣對湘潭竹。